**PARTNERYSTĖS SUTARTIS**

2018 m. \_\_\_\_\_ d. Nr. \_\_\_\_\_

**Klaipėdos rajono savivaldybės administracija** (toliau – **Savivaldybė arba Projekto vykdytojas**), juridinio asmens kodas 188773688, registruota Klaipėdos g. 2, 96130 Gargždai, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama administracijos direktoriaus Sigito Karbausko, veikiančio pagal Klaipėdos rajono savivaldybės tarybos *2018 m. balandžio 26 d.* sprendimą Nr. *T11-XXX*,

ir

**Lietuvos automobilių kelių direkcija prie Susisiekimo ministerijos** (toliau – **Kelių direkcija** arba **Partneris**), kodas 188710638, registruota adresu J. Basanavičiaus g. 36, 03109 Vilnius, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, veikiančio pagal Lietuvos automobilių kelių direkcijos prie Susisiekimo ministerijos nuostatus, patvirtintus Lietuvos Respublikos susisiekimo ministro 2006 m. lapkričio 30 d. įsakymu Nr. 3-457 „ Dėl Lietuvos automobilių kelių direkcijos prie Susisiekimo ministerijos nuostatų patvirtinimo“,

toliau kartu vadinamos **Šalimis arba Partneriais**, o kiekviena atskirai – **Šalimi**,

*Atsižvelgdamos į tai, kad:*

*a) Klaipėdos rajono Priekulės mieste bus įgyvendinamas „Priekulės miesto atvirų viešųjų erdvių tvarkymas“ pagal 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ 08.2.1-CPVA-R-908 priemonę „Kaimo gyvenamųjų vietovių atnaujinimas“, kurio metu bus vykdomas „Valstybinės reikšmės rajoninio kelio Nr. 2203 Dituva–Priekulė–Dreižiai, kuriam Priekulės mieste suteiktas Klaipėdos gatvės pavadinimas, ruože nuo 3,451 iki 5,759 km, rekonstravimo projektas“ (toliau –* ***Projektas****);*

*b) Partneris valstybinės reikšmės rajoninį kelią Nr. 2203 Dituva–Priekulė–Dreižiai, valdo patikėjimo teise;*

*c) Projektas bus vykdomas Partnerio patikėjimo teise valdomoje valstybinėje žemėje;*

*d) Projekto vykdytojas Klaipėdos rajono savivaldybės tarybos sprendimu patvirtina, kad Projekto įgyvendinimo darbus finansuos Europos Sąjungos bei savivaldybės biudžeto lėšomis;*

*e) Partneris Projekto įgyvendinimo darbus finansuos iš Kelių priežiūros ir plėtros programos lėšomis;*

*f)* *Projekto vykdytojas Klaipėdos rajono savivaldybės tarybos sprendimu patvirtina, jog jam yra žinoma, kad pagal šią sutartį yra įgyvendinamas valstybei išimtine nuosavybės teise priklausančiame valstybinės reikšmės kelyje Nr. 2203 Dituva–Priekulė–Dreižiai, kurį patikėjimo teise valdo Partneris, ir jokių teisių, įgyvendinus Projektą, į paminėtą kelią Projekto vykdytojas neįgis.*

*g) Projekto vykdytojo nuosavybe taps įrengtos apšvietimo ir lietaus nuotekų sistemos.*

*Besivadovaudamos teisingumo, protingumo ir sąžiningumo principais, susitarė ir sudarė šią partnerystės sutartį (toliau vadinama* ***Sutartimi):***

1. **SUTARTIES DALYKAS**

1. Sutarties dalykas yra Šalių bendra veikla ir bendri įsipareigojimai bei prisiimtų įsipareigojimų vykdymas tinkamai ir laiku, įgyvendinant Projektą.

2. Ši Sutartis yra sudaroma siekiant nustatyti Projektui įgyvendinti reikalingų Partnerių įnašų, teisių, pareigų, atsakomybės ir Projekto rezultatų paskirstymą bei tęstinės veiklos po Projekto užbaigimo vykdymą.

3. Šia Sutartimi Partneriai, kooperuodami savo darbą, žinias ir žmogiškuosius išteklius, įsipareigoja bendrai veikdami rengtis Projekto įgyvendinimui, įgyvendinti Projektą bei užtikrinti Partneriams tenkančios tęstinės veiklos po Projekto užbaigimo vykdymą.

4. Projekto vykdytojas patvirtina, jog jam yra žinoma, kad pagal Sutartį Projektas yra įgyvendinamas valstybei išimtine nuosavybės teise priklausančiame valstybinės reikšmės kelyje Nr. *2203* *Dituva–Priekulė–Dreižiai*, kurį patikėjimo teise valdo Partneris, ir jokių teisių, įgyvendinus Projektą, į paminėtą kelią Projekto vykdytojasneįgis.

5. Partneriai sutaria, kad Projektas bus įgyvendinamas, pagal vieną Projekto techninį darbo projektą, kuriame išskirtos Projekto vykdytojo ir Partnerio finansuojamų darbų kiekių žiniaraščiai ir sąmatos. Pagal Projekto techninį darbo projektą gautas statybą leidžiantis dokumentas Kelių direkcijos vardu.

6. Projekto įgyvendinimo statybos darbai bus vykdomi rangos sutarties, sudarytos tarp Partnerio ir Rangovo, pagrindu. Projekto įgyvendinimo statybos darbai dalinami į dvi dalis:

**6.1. Pirma dalis** – statybos darbai, kuriuos apmokės Projekto vykdytojasEuropos Sąjungos bei savivaldybės biudžeto lėšomis, tai yra visi statybos darbai už kelio važiuojamosios dalies (šaligatvio, apšvietimo, lietaus nuotekų įrengimo ir techninių eismo reguliavimo priemonių įrengimo darbai) (toliau – Projekto vykdytojo Projekto dalis);

**6.2. Antra dalis** – statybos darbai, kuriuos apmokės Partneris Kelių priežiūros ir plėtros programos lėšomis, tai yra visi statybos darbai važiuojamojoje kelio dalyje, įskaitant patį kelio bortą (kelio borto įrengimo, asfalto dangos atstatymo darbai) (toliau – Partnerio Projekto dalis).

**II. ŠALIŲ PAREIŠKIMAI, GARANTIJOS IR ĮSIPAREIGOJIMAI**

7. Projekto vykdytojas ir Partneris, kiekvienas atskirai savo vardu pareiškia ir garantuoja, kad:

7.1. jis, vadovaudamasis Lietuvos Respublikos ir Europos Sąjungos teisės aktais bei kitais Partnerių veiklą reglamentuojančiais dokumentais, turi teisę sudaryti ir vykdyti šią Sutartį pagal joje numatytas sąlygas;

7.2. kartu su šia Sutartimi sudaromi priedai turi tokią pačią teisinę galią kaip ir Sutartis;

7.3. jis atliko visus teisinius veiksmus, kurie turėjo būti atlikti iki šios Sutarties sudarymo, būtinus Sutarties tinkamam sudarymui, galiojimui ir vykdymui;

7.4. sudarydamas Sutartį ir vykdydamas iš jos kylančius įsipareigojimus, jis nepažeis ją saistančių įsipareigojimų, sutarčių, kitų dokumentų ir teisės aktų nuostatų;

7.5. jis yra susipažinęs su savo teisėmis ir pareigomis įgyvendinant Projektą ir laikysis visų su Projekto įgyvendinimu susijusių ir šia Sutartimi prisiimtų bei teisės aktuose nustatytų įsipareigojimų.

8. Projekto vykdytojas ir Partneris įsipareigoja užtikrinti, kad šiame skyriuje išdėstyti jų pareiškimai, garantijos ir įsipareigojimai išliks teisingi ir galiojantys iki visiško šios Sutarties įvykdymo.

9. Projekto vykdytojas ir Partneris susitaria, kad už tinkamą Projekto įgyvendinimą yra atsakingos abi Šalys solidariai.

10. Projekto vykdytojas atstovaus Partneriui Projekto įgyvendinimo klausimais santykiuose su trečiaisiais asmenimis, įskaitant, bet neapsiribojant, VšĮ Centrine projektų valdymo agentūra (CPVA), kitomis valstybės ir savivaldybės įmonėmis, įstaigomis, organizacijomis, ir užtikrins, kad Partneris būtų tinkamai informuotas apie jo pareigas, susijusias su Projekto finansavimo sutarties vykdymu ir Projekto įgyvendinimu.

**11. Projekto vykdytojas** **įsipareigoja:**

11.1. suteikti įgaliojimą Partneriui vykdyti Projekto įgyvendinimo statybos darbų atlikimo viešuosius pirkimus pilna apimtimi;

11.2. finansuoti sutarties 6.1. punkte nurodytos Projekto vykdytojo Projekto dalies statybos darbus;

11.3. finansuoti sutarties 6.1. punkte nenumatytus darbus, tačiau šiam Projektui įgyvendinti būtinus;

**12. Partneris įsipareigoja:**

12.1. gavęs Projekto vykdytojo rašytinį įgaliojimą, rengti Projekto statybos darbų atlikimo viešojo pirkimo dokumentus, derinti juos su Partneriu ir Lietuvos Respublikos viešųjų pirkimų įstatyme bei kituose teisės aktuose perkančiajai organizacijai numatytomis teisėmis, pareigomis ir atsakomybe įvykdyti viešąjį pirkimą ir parinkti laimėtoją;

12.2. tinkamai įforminti viešojo pirkimo rezultatus, parinkti laimėtoją ir pasirašyti sutartį dėl Projekto įgyvendinimo statybos darbų atlikimo su parinktu Projekto statybos darbų rangovu (toliau – Rangovas);

12.3. finansuoti sutarties 6.2. punkte nurodytos Partnerio Projekto dalies statybos darbus.

12.4. finansuoti sutarties 6.2. punkte nenumatytus darbus, tačiau šiam Projektui įgyvendinti būtinus;

12.5. finansuoti Projekto techninio darbo projekto vykdymo priežiūrą;

12.6. finansuoti Projekto įgyvendinimo statybos darbų statybos techninę priežiūrą, atlikti su ja susijusius laboratorinius tyrimus ir bandymus, geodezinių nuotraukų sklypų ir statinių kadastrinių matavimų bylų parengimą pagerintam ir naujai sukurtam turtui;

12.7. atlikus Projekto įgyvendinimo statybos darbus, organizuoti statybos darbų užbaigimo procedūras teisės aktų nustatyta tvarka;

12.8. po Projekto įgyvendinimo išlaikyti ir eksploatuoti pagerintą turtą (valstybinės reikšmės rajoninį kelią).

**III. PROJEKTO ĮGYVENDINIMAS**

13. Projekto vykdytojas ir Partneris susitaria, kad visus Projektui įgyvendinti būtinus rangos darbus (toliau – Darbai) vykdys Lietuvos Respublikos viešųjų pirkimų įstatymo nustatyta tvarka atrinktas rangovas (toliau – Rangovas). Darbai bus vykdomi vadovaujantis Projekto techniniu darbo projektu, pagal kurį išduotas statybą leidžiantis dokumentas, Lietuvos Respublikos teisės aktais ir normatyviniais statybos dokumentais.

14. Partneris pagal gautą Projekto vykdytojo raštišką įgaliojimą Lietuvos Respublikos viešųjų pirkimų įstatymo nustatyta tvarka atlieka valstybinės reikšmės krašto kelio Nr. 2203 Dituva–Priekulė–Dreižiai, kuriam Priekulės mieste suteiktas Klaipėdos gatvės pavadinimas, ruože nuo 3,451 iki 5,759 km, rekonstravimo darbų pirkimo procedūras, įskaitant, bet neapsiribojant, reikalingų pirkimo dokumentų parengimo, pirkimo paskelbimo, pirkimo procedūrų, susijusių su pirkimo dokumentų teikimu, paaiškinimu, pasiūlymų gavimu, nagrinėjimu, vertinimu ir palyginimu, atlikimo, pirkimo rezultatų tinkamo įforminimo, laimėtojo parinkimu ir rangos sutarties pasirašymo.

15. Partneris užtikrina, kad šios Sutarties 13 punkte nurodytų darbų viešojo pirkimo sąlygos, kiti pirkimo dokumentai bei veiksmai vykdant pirkimo procedūras atitiks šios Sutarties nuostatas bei neprieštaraus Lietuvos Respublikos įstatymų ir kitų teisės aktų reikalavimams.

16. Rangos sutartį valstybinės reikšmės krašto kelio Nr. 2203 Dituva–Priekulė–Dreižiai, kuriam Priekulės mieste suteiktas Klaipėdos gatvės pavadinimas, ruože nuo 3,451 iki 5,759 km, rekonstravimo darbams atlikti su konkursą laimėjusiu rangovu pasirašo Partneris.

17. Įgyvendinant Projektą, Darbai bus vykdomi rangos sutarties, sudarytos tarp Partnerio ir Rangovo, pagrindu.

18. Darbai bus apmokami Projekto vykdytojo ir Partnerio lėšomis šios sutarties IV skyriuje numatyta tvarka.

19. Projekto techninio darbo projekto vykdymo priežiūra ir Darbų techninės priežiūros paslaugos bus apmokamos Partnerio lėšomis.

21. Partneris įsipareigoja visus Projekto pakeitimus, turinčius įtakos Projekto vykdytojo įsipareigojimams ir teisėms, raštu suderinti su Projekto vykdytoju.

22. Šalys sutaria vienašališkai nepriimti jokių sprendimų, nutarimų ir pan., kurie nutrauktų, sustabdytų ar pakeistų Sutarties ir/ar Projekto finansavimo sutarties vykdytinus įsipareigojimus. T. y. susitarimai, kurie nutraukia, sustabdo, keičia, papildo Sutarties ir/ar Projekto finansavimo sutarties sąlygas, galios tik tuo atveju, jei bus raštu patvirtinti abiejų Šalių. Išskyrus atvejus, kai Projekto vykdytojui nevykdant savo finansinių įsipareigojimų, Partneris sustabdo statybos darbų rangos sutartį su parinktu Rangovu 30 darbo dienų ir apie tai informuoja Rangovą bei Projekto vykdytoją. Projekto vykdytojui toliau nevykdant savo įsipareigojimų, Partneris statybos darbų rangos sutartį su parinktu Rangovu nutraukia dėl Projekto vykdytojo kaltės. Tokiu atveju, Rangovas ir Partneris įgyja teisę iš Projekto vykdytojo reikalauti atlyginti nuostolius susijusius su sutarties nutraukimu.

23. Šalys, įgyvendindamos Projektą, įsipareigoja Projekto įgyvendinimui skirti atsakingus darbuotojus, bendradarbiauti, konsultuotis bei teikti vienas kitam informaciją apie Projekto įgyvendinimo eigą.

24. Užbaigus darbus, statybos užbaigimo procedūras teisės aktų nustatyta tvarka organizuos Partneris.

**IV. IŠLAIDŲ APMOKĖJIMAS**

25. Projekto vykdytojas Projektą įgyvendina Europos Sąjungos ir savivaldybės biudžeto lėšomis, Partneris – Kelių priežiūros ir plėtros programos lėšomis.

26. Partneris įsipareigoja finansuoti Projekto techninio darbo projekto vykdymo priežiūrą ir Projekto įgyvendinimo statybos darbų techninę priežiūrą.

27. Statybos darbus Projekto vykdytojas ir Partneris įsipareigoja finansuoti pagal šios sutarties 6 punkte nurodytą pasiskirstymą.

28. Atsižvelgiant į tai, jog viešojo pirkimo sutartį dėl statybos rangos darbų su Rangovu pasirašo Partneris ir atitinkamai jam tenka pareiga atsiskaityti su Rangovu, Partneris pagal atliktų statybos darbų aktus ir išrašytas Rangovo PVM sąskaitas faktūras atsiskaito su Rangovu tokiu principu:

28.1. už Rangovo atliktus Partnerio projekto dalies statybos darbus, kurie aprašyti Sutarties 6.2 punkte Partneris atsiskaito tiesiogiai su Rangovu Kelių priežiūros ir plėtros programos lėšomis, pagal Rangovo faktines patirtas išlaidas pagrindžiančius dokumentus (atliktų darbų aktus, PVM sąskaitas faktūras ir kt.);

28.2. Partneris Rangovo patirtas išlaidas, atliekant Projekto vykdytojo projekto dalies statybos darbus, kurie aprašyti Sutarties 6.1 punkte, pagrindžiančius dokumentus (atliktų darbų aktų, PVM sąskaitų faktūrų ir kitų dokumentų kopijas .) su lydraščiu teikia Projekto vykdytojui, per 10 d. d. nuo šių dokumentų gavimo dienos;

28.3. Projekto vykdytojas, gavęs iš Partnerio Rangovo dokumentus pagrindžiančius išlaidas, patirtas, atliekant Projekto vykdytojo projekto dalies statybos darbus, kurie aprašyti Sutarties 6.1 punkte, (atliktų darbų aktų, PVM sąskaitų faktūrų ir kitų dokumentų kopijas), rengia mokėjimo prašymą ir teikia CPVA Europos Sąjungos lėšoms gauti (ne vėliau kaip per 10 d. d. nuo dokumentų iš Partnerio gavimo dienos);

28.4. Projekto vykdytojas, gavęs Europos Sąjungos lėšas, kartu su savivaldybės biudžeto lėšomis, skirtomis, apmokėti už sutartyje 6.1. punkte nurodytus darbus, per 3 darbo dienas perveda jas Partneriui, pagal Partnerio pateiktus dokumentus, pagrindžiančius Rangovo patirtas išlaidas, atliekant Projekto vykdytojo projekto dalies statybos darbus, kurie aprašyti Sutarties 6.1 punkte. Šios lėšos Partneriui turi būti pervestos ne vėliau kaip per 55 dienas nuo rangovo pateiktų dokumentų, pagrindžiančių išlaidas;

28.5. Projekto vykdytojas savivaldybės biudžeto lėšomis apmoka už Projekto vykdytojo projekto dalies statybos darbų, kurie aprašyti Sutarties 6.1 punkte, tačiau nefinansuojami Europos Sąjungos struktūrinių fondų lėšomis, dalį;

28.6. Partneris, gavęs lėšas iš Projekto vykdytojo, per 5 darbo dienas perveda jas Rangovui pagal jo pateiktus išlaidas pagrindžiančius dokumentus (atliktų darbų aktus, PVM sąskaitas faktūras ir kt.).

29. Partneriai įsipareigoja užtikrinti Projekto įgyvendinimo metu atsiradusių Projekto papildomų darbų, paslaugų pirkimo išlaidų apmokėjimą papildomai kreipiantis dėl jų dalies finansavimo iš Europos Sąjungos fondų, o Europos Sąjungos fondų nefinansuojamą dalį finansuoti Šalių lėšomis. Šios lėšos priskiriamos atitinkamai, pagal sutarties 6 punkte numatytą darbų pasiskirstymą.

30. PVM mokamas pagal privalomuosius teisės aktus, taikytinus įstatymus ir tarptautinius susitarimus. Projekto sutarčių galiojimo metu pasikeitus PVM tarifui, atitinkamai bus perskaičiuojama kiekvienos sutarties Bendra sutarties kaina, t. y. prie įvykdytos sutarties dalies sumos be PVM pridedant PVM sumą, apskaičiuotą pagal iki pakeitimo galiojusį PVM tarifą bei prie neįvykdytos sutarties dalies sumos be PVM pridedant PVM sumą, apskaičiuotą pagal po pakeitimo galiojantį PVM tarifą.

31. Projekto vykdytojas ir Partneris įsipareigoja sudaryti sąlygas kompetentingoms valstybės institucijoms, turinčioms teisę kontroliuoti lėšų panaudojimą, tikrinti lėšų panaudojimo teisėtumą ir pagrįstumą.

**V. PROJEKTO ĮGYVENDINIMO METU SUKURTAS TURTAS**

32. Šalys sutaria, kad Sutarties pagrindu nėra sukuriama bendroji dalinė nuosavybė. Turtas, sukurtas Projekto įgyvendinimo metu, yra Partnerio nuosavybė (valstybinės reikšmės kelias ir naujai įrengtas šaligatvis).

33. Įgyvendinus Projektą, Projekto vykdytojo nuosavybe taps įrengtos apšvietimo ir lietaus nuotekų sistemos.

**VI. TĘSTINĖ VEIKLA PO PROJEKTO UŽBAIGIMO**

34. Pabaigus Projektą, Partneris įsipareigoja savo lėšomis vykdyti Projekto įgyvendinimo metu sukurto turto tinkamą priežiūrą.

**VII. ŠALIŲ ATSAKOMYBĖ**

35. Šalys už Sutartyje nustatytų pareigų vykdymą atsako teisės aktų nustatyta tvarka.

36. Jei dėl kažkurios Šalies kaltės tenka apmokėti netinkamomis finansuoti pripažintas išlaidas, tokias išlaidas apmoka dėl minėtų išlaidų atsiradimo kalta Šalis.

**VIII. SUTARTIES PAKEITIMAI**

37 Šios Sutarties pakeitimai galimi tik raštu dėl to sutarus abiem Šalims.

38. Sutarties pakeitimas yra įforminamas kaip papildomas susitarimas pakeisti Sutartį ir pasirašomas Partnerių įgaliotų atstovų.

**IX. SUTARTIES GALIOJIMAS IR PABAIGA**

39. Sutartis įsigalioja nuo tos dienos, kai ją pasirašo abi Sutarties Šalys. Sutartis galioja, kol Šalys įgyvendina Projektą ir įvykdo visus kitus Sutartyje nurodytus įsipareigojimus.

40. Sutartis gali būti nutraukta Šalių abipusiu rašytiniu susitarimu.

41. Sutartis gali būti nutraukta vienašališkai, įspėjus prieš 30 dienų vienai šaliai padarius esminį Sutarties pažeidimą.

**X. BAIGIAMOSIOS NUOSTATOS**

41. Nei viena iš Šalių negali perleisti savo teisių ir pareigų pagal šią Sutartį be išankstinio kitos Šalies sutikimo.

42. Visi Sutartyje numatyti pranešimai laikomi įteiktais, jei jie įteikiami tiesiogiai Šalies įgaliotam atstovui ar išsiunčiami paštu registruotu laišku šioje Sutartyje nurodytais Šalių adresais. Jei Šalis neinformavo kitos Šalies apie savo adreso pasikeitimą, pranešimai, išsiųsti pagal paskutinį žinomą adresą, laikomi įteiktais tinkamai.

43. Visų Projektui įgyvendinti reikalingų dokumentų derinimo, Sutartyje nurodytų sutikimų, pritarimų terminas negali būti ilgesnis kaip 10 darbo dienų nuo šių dokumentų, pranešimų gavimo dienos. Jei per šį terminą, negaunama raštiškų pastabų, laikoma, kad dokumentai suderinti, sutikimai, pritarimai gauti.

44. Šalys susitaria laikyti konfidencialia visą su Sutartimi susijusią informaciją ir neatskleisti jos jokiems tretiesiems asmenims be išankstinio kitos Šalies sutikimo, išskyrus CPVA ir atvejus, kai šios informacijos atskleidimo reikalauja teisės aktai ir tai būtina tinkamam šios Sutarties įgyvendinimui.

45. Jeigu kuri nors Sutarties nuostata yra arba tampa iš dalies arba visai negaliojanti, ji nedaro negaliojančių kitų Sutarties nuostatų. Tokiu atveju negaliojančią nuostatą Šalys susitaria pakeisti teisiškai veiksminga norma, kuri, kiek tai įmanoma, turėtų tą patį teisinį ir ekonominį efektą, kaip ir negaliojanti nuostata.

46. Bet koks ginčas, nesutarimas ar reikalavimas, kylantis iš Sutarties ar susijęs su ja, jos pažeidimu, nutraukimu ar negaliojimu, Sutarties sąlygų nevykdymu ar netinkamu vykdymu, turi būti sprendžiamas derybomis. Nepavykus susitarti taikiai, ginčas sprendžiamas įstatymų nustatyta tvarka teisme, kurio veiklos teritorijai yra priskirta Projekto vykdytojo buveinė.

47. Šalys patvirtina, kad yra susipažinę su savo teisėmis ir pareigomis įgyvendinant Projektą.

48. Sutartis pasirašyta dviem egzemplioriais, po vieną kiekvienai Šaliai. Visi Sutarties egzemplioriai turi vienodą teisinę galią. Visi Sutarties priedai laikomi neatskiriama Sutarties dalimi. Šalys pasirašo kiekviename Sutarties lape.

**XI. SUTARTIES ŠALYS**

|  |  |
| --- | --- |
| **Projekto vykdytojas:**  Klaipėdos rajono savivaldybės administracija  Klaipėdos g. 2, 96130 Gargždai  Įstaigos kodas 188773688  Atsiskaitomoji sąskaita:  AB Luminor bankas  Tel. 8 46 47 20 05  El. paštas: savivaldybe@klaipedos-r.lt  Klaipėdos rajono savivaldybės  administracijos direktorius  Sigitas Karbauskas | **Partneris:**  Lietuvos automobilių kelių direkcija  prie Susisiekimo ministerijos  J. Basanavičiaus g. 36, 03109 Vilnius  Įstaigos kodas 188710638  Atsiskaitomoji sąskaita:  LT 207300010104479851  AB „Swedbank“  Telefonas (8 5) 232 9600  El. paštas: [lakd@lakd.lt](mailto:lakd@lakd.lt)  Lietuvos automobilių kelių direkcijos prie  Susisiekimo ministerijos |